钦定古今图书集成/明伦汇编/氏族典/第392卷 > 李渎
## 钦定古今图书集成/明伦汇编/氏族典/第392卷 > 李渎

按《宋史李渎传》：“渎，河南洛阳人。六世祖坦，生仲芳，大
理司直。仲芳生元初，福建观察推官。元初生鄑，即渎
之曾祖也。字尧封，仕梁，历滑、魏、宋三镇留后，拜崇政
使、礼部尚书。后唐天成中以太子少傅致仕，卒赠太
保。祖延昭，殿中丞。父莹，字正白，善词赋，广顺进士，蒲
帅张铎辟为记室，因家河中。乾德初，为殿中侍御史”、
度支判官，使江南，坐受赂遗，责授右赞善大夫，卒。初，
莹祷河祠而生渎，故名“渎”字河神，后改字长源。淳澹
好古，十六丁外艰，服阕，杜门，不复仕进。家世多聚书
画，颇有奇妙。往来中条山中，不亲产业，所居木石幽
胜，谈唐室以来衣冠人物，历历可听。王旦、李宗谔与
之世旧，每劝其仕，不答。真宗祀汾阴，孙冕言其隐操，
陈尧叟复荐之，命使召见，辞足疾不赴，遣内侍劳问，
明年又遣使存问。素嗜酒，尝语诸子曰：“山水足以娱
情，苟遇醉而死，吾之愿也。”一日忽曰：“适有人至床下
诵诗云：‘行到水穷处，未知天尽时。言讫不见，吾当逝
矣’。”亟取莹集七十编，洎书画付诸子，促家人置酒，顷
之卒。